Дызэрыгушхуэ ди къуажэгъу пщащэ
Хьэвжокъуэ Людмилэ псалъэм пщIэ хуэзыщI, гупсысэ дахэхэр зиIэ усакIуэ, тхакIуэ набдзэгубдзаплъэщ. Ар къыщалъхуари щапIари Чернэ Речкэ жылагъуэрщ.
«ГъащIэм улъэщIэмыхьэу псынщIэу макIуэ» жыхуаIэр пэжщ. Дыгъуасэ хуэдэщ Людмилэ етхуанэ классым щIэсу щезгъэджар. Абы щыгъуэми и гупсысэкIэкIи, и жанагъкIи, и IущагъкIи адрейхэм къахэщу апхуэдэт, адыгэбзэмкIэ классым диктант щезгъэтхкIи щыуагъэ хищIыхьыртэкъым.
Людмилэ еханэ классым щIэсу арат гъатхэм теухуа и япэ усэр «Нур» сабий журналым къыщытехуам. И гупсысэр къызэриIуатэмкIэ, и псалъэухахэр зэриухуэ щIыкIэмкIэ, къигъэсэбэп IэмалхэмкIэ наIуэт абы усакIуэ нэс къызэрыхэкIынур.
ЕджапIэ нэхъыщхьэр къызэриухрэ Людмилэ Къэбэрдей-Балъкъэрым Гуманитар къэхутэныгъэхэмкIэ и институтым щолажьэ: къэбэрдей литературэмкIэ къудамэм и щIэныгъэ лэжьакIуэ нэхъыжьщ, бзэщIэныгъэмрэ литературэмрэ джынымкIэ кафедрэм и унафэщIщ. Абыхэм къищынэмыщIауэ, 2013 гъэм щегъэжьауэ ар «Iуащхьэмахуэ» журналым публицистикэмкIэ и къудамэм и редакторщ, журналым и редколлегиеми хэтщ. А илъэс дыдэм увауэ Кавказ Ищхъэрэм ГъуазджэхэмкIэ и институтым адыгэбзэмрэ литературэмкIэ щрегъаджэ.
И ныбжьым емылъытауэ, адыгэ литературэм, щэнхабзэм, щIэныгъэм хэлъхьэныгъэшхуэ хуищIащ Людмилэ. Абы и Iэдакъэ къыщIэкIащ лъэпкъым, бзэм, лъагъуныгъэм теухуа усэхэр, прозэ тхыгъэхэр. Ахэр щIэх-щIэухыурэ къытохуэ ди республикэм къыщыдэкI газетхэмрэ журналхэмрэ. Илъэс 24 ныбжьым иту филологие щIэныгъэхэм я кандидат хъуауэ щытащ ар. 2012 гъэм Людмилэ къыдигъэкIащ «Бещтокъуэ Хьэбас и дунейр» зыфIища монографиер (урысыбзэкIэ), 2014 гъэм абы къыкIэлъыкIуащ «Бемырзэ Мухьэдин и усыгъэ дунейр» тхылъыр. НобэкIэ Хьэвжокъуэм Кавказ зауэмрэ ИстамыблакIуэмрэ адыгэ литературэм къыщыгъэлъэгъуэжа зэрыщыхъуар къехутэ.
Людмилэ зыми емыщхь и хъэтIыр ноби къэсцIыхуу апхуэдэщ. И Iэм къыпыкI дэтхэнэ зы сатырми сримыгуфIэу, сримыгушхуэуи къанэркъым. Зэи сигу ихужынукъым абы «Гухэлъ налъэ» зыфIища и усэ тхылъым хъуэхъу псалъэхэр схутритхэу сэ япэу къыщызитауэ щытар.
ЩIымахуэ щIыIэм и ужькIэ къыкъуэкIа гъатхэ дыгъэр цIыхум щытепсэкIэ псэм зэрыфIэIэфIым, зэрыфIэдахэм хуэдэущ, дэ, и къуажэгъухэм, Людмилэ къызэрытщыхъур. Ар ауэ сытми тхакIуэ, усакIуэ, литературэдж, егъэджакIуэ къудейкъым, атIэ абы и лэжьыгъэкIи, и IуэхущIафIэкIи и сэбэпынагъ цIыхум иригъэкIыу, лъэпкъым хуэщхьэпэн Iуэху илэжьу апхуэдэщ. Езыри и хьэлкIи, и щэнкIи зэкIужщ, сыт и лъэныкъуэкIи щапхъэ зытепх хъун пщащэщ.
Зыпэрыт лэжьыгъэ мытыншым гукъыдэжрэ дэрэжэгъуэрэ къриту, лъэпкъыр игъэгуфIэу, и Iуэху ефIакIуэу, гъащIэ дахэ ирихьэкIыну дыхуохъуахъуэ Людмилэ.
МЕДАЛЫ Зое.
